**Adam Delimhanov** (vene keeles Адам Султанович Делимханов; sündinud 25. septembril 1969 Benoi külas, Nožai-Jurtovski rajoonis, Tšetšeeni-Inguši ANSV-s) on Tšetšeenia poliitik, Venemaa Riigiduuma liige, Vene Föderatsiooni kangelane. Kuulub võimuparteisse Ühtne Venemaa ja on Ramzan Kadõrovi nõbu.

Elulugu
-------

1987-1989 ajateenistus Nõukogude armees. 1994 lõpetas Tšetšeenia Riikliku Ülikooli Groznõis, 2004 Mahhatškala rahanduse ja õiguse instituudi. Esimese Tšetšeenia sõja ajal oli välikomandör Salman Radujevi juures autojuht. Teise Tšetšeenia sõja alguses läks üle venelaste poolele. Märtsist 2000 töötas Venemaa poolt määratud Tšetšeenia administratsiooni julgeolekuteenistuses, tegeles venemeelse Tšetšeenia juhtkonna kaitsmisega (teenis koos Ramzan Kadõroviga).

Detsembris 2001 elas üle mõrvakatse, sai raskelt haavata. Augustist 2003 miilitsapataljoni ülem Gudermesis, septembrist 2003 kuni juulini 2006 juhtis Tšetšeenia siseministeeriumi eripolku nafta- ja gaasirajatiste kaitseks ("naftapolk").

2006. aasta 18. juulist Tšetšeenia valitsuse aseesimees. Mõnedel andmetel osales ta 18. novembril 2006 Moskvas miilitsaoperatsioonil, mille käigus hukkus FSB operatiiv-lahingugrupi Gorets endine ülem Movladi Baisarov, kes oli konfliktis tollase Tšetšeenia peaministri Ramzan Kadõroviga. Alates 2007. aasta aprillist – Tšetšeenia esimene asepeaminister, teostas järelevalvet õiguskaitseorganite üle. 2. detsembril 2007 valiti ta parteist Ühtne Venemaa Riigiduumasse, temast sai föderatsiooniasjade ja regionaalpoliitika komisjoni aseesimees. Senini Riigiduuma liige, viimastel 2021. aasta valimistel kogus ühemandaadilises ringkonnas nr. 36 (Tšetšeenia Vabariik) 93,59% häältest.

Intervjuus ajalehele Zavtra 23. septembril 2009 teatas Tšetšeenia president Ramzan Kadõrov, et peab Delimhanovit oma järeltulijaks presidendi kohal: "Kui mind enam pole, jätkatakse Kadõrovi tööd. On meeskond, on inimesi, kes jätkavad minu tööd. Olen ette valmistanud inimese, kes suudab mind asendada." Kadõrov märkis, et Delimhanov on talle "lähim sõber, lähedasem kui vend". "Kõik mu vennad, kõik õepojad, kõik sugulased armastavad teda ja nad kõik on lahingus. Nüüd võitleb ta mägedes. Olles riigiduuma saadik Tšetšeenia Vabariigist, võitleb ta mägedes. Üks tema vendadest on Venemaa kangelane, teine ​​vend sai Vapruse ordeni, kolmas vend samuti. Hea meelega annaksin neile kõigile ministritoolid. Aga nad ütlevad: "Meil pole ministritoole vaja. Oleme sõdalased. Teie olete olemas, me järgime Teid lõpuni." Ma arvan, et Adam on minust parem."

2010. aastal juhendas Moskvas Ahmat Kadõrovi tänaval asuva memoriaalpargi kompleksi loomist.

3. detsembril 2013 astus Delimhanov riigiduumas verbaalsesse konflikti teise Ühtse Venemaa saadiku Aleksei Žuravljoviga, mille käigus puhkes kaklus ning kannatada sai ka Žuravljovi külaline. Pealtnägijate sõnul kukkus kakluse käigus Delimhanovi taskust välja kuldne püstol. Riigiduuma esimees Sergei Narõškin kritiseeris teravalt mõlema saadiku käitumist. Hiljem kuulutasid Delimhanov ja Žuravljov välja leppimise.

2014. aasta juulis kehtestas USA rahandusministeerium talle sanktsioonid, USA arvates t tegutses ta rahvusvahelise kuritegeliku rühmituse "Vennasringkond" Gafur Rahimovi võtmeliikme nimel või huvides.

Delimhanovi hüüdnimi olevat Timukas. Araabia Ühendemiraatide politsei ning Interpol kuulutas 2009 ta tagaotsitavaks seoses Sulim Jamadajevi palgamõrvaga Dubais. Politsei andmetel andis just Delimhanov käsu Jamadajevi tapmiseks. Vene võimud keelduvad teda välja andmast.

Delimhanovit seostatakse ka Ruslan Jamadajevi ja Movladi Baisarovi tapmisega. 2008. aasta aprillis süüdistas ta agentuurile Rosbalt antud intervjuus vendi Jamadajeveid sidemetes Boriss Berezovskiga, öeldes: "Londoni käsi, mis lubas suurt rikkust, pigistas ilmselt tugevalt isikliku rikastumise järele ahneid Jamadajeveid." Samas intervjuus lubas Delimhanov, et Jamadajevil "ei ole kaua aega tšetšeeni rahva head nime määrida."

2009. aasta jaanuaris Viinis mõrvatud endine Kadõrovi ihukaitsja Umar Israilov on väitnud, et Delimhanov peksis teda isiklikult Kadõrovi juuresolekul labidaga.

Ta on FSB loodud Venemaa Julgeoleku-, Kaitse- ja Korrakaitseprobleemide Akadeemia täisliige (akadeemik).

Tunnustus
---------

* Ahmat Kadõrovi nimeline orden
* Aprillis 2022 andis president Vladimir Putin talle Vene Föderatsiooni kangelase tiitli osalemise eest Venemaa agressioonis Ukraina vastu.

Lubadus pead maha raiuda
------------------------

1. veebruaril 2022 lubas ta Instagrami otse-eetris maha raiuda kohtunik Saidi Jangulbajevi ja tema pereliikmete pead, samuti nende pead, kes selle video vene keelde tõlgivad, ühtlasi kuulutades välja veritasu: „Teadke, et päeval ja öösel, oma elusid, vara ega järglasi säästmata, jälitame teid seni, kuni raiume teie pead maha ja tapame teid. Meil on teiega tõesti vaen ja verevaen! See kehtib ka nende kohta, kes selle video vene keelde tõlgivad ⟨…⟩ Kui arvate, et saate oma pead tõsta, siis ma vannun Allahi nimel, me lõikame teil pead maha! ⟨…⟩ Ja isegi kui kõik seadused maa peal on meie vastu, tegeleme teiega ikkagi! Las nad panevad meid selle eest vangi, tapavad meid või lasevad tuumapommiga õhku."  Venemaa ametivõimud on keeldunud asja kommenteerimast. Vene Föderatsiooni presidendi pressisekretär Dmitri Peskov keeldus 2. veebruaril 2022 Delimhanovi ähvardusi hindamast ja suunas küsimuse ümber riigiduuma eetikakomiteele.

Viited
------

1. ↑
2. ↑
3. ↑
4. ↑
5. ↑
6. ↑  Tšetšeeni väekomandöri mõrvas osalenud mehed mõisteti vangi, Postimees, 12.04.2010.
7. ↑
8. ↑  Slain Exile Detailed Cruelty of the Ruler of Chechnya The New York Times, 31.01.2009.
9. ↑
10. ↑
11. ↑